SAUK sê jammer oor Zuma-twietDie SAUK het om verskoning gevra nadat ŉ twiet met ŉ vloekwoord van een van die openbare uitsaaier se Twitter-profiele uitgestuur is. Die twiet is van die profiel @SABCNewsOnline getwiet. Die twiet het bestaan uit ŉ skakel na ŉ berig oor die nuwe R4 miljard-straler wat glo vir pres. Jacob Zuma aangekoop gaan word. Daar is egter ook die volgende sin bygesit met verwysing na die berig: “What the f**k!!!” Die twiet is egter later verwyder waarna die SAUK getwiet het: “SABC News wil graag om verskoning vra vir die twiet vroeër wat ŉ vloekwoord bevat het. Dit is gedoen deur iemand wat nie toestemming gehad het om op ons rekening te wees nie.” Daar is egter skermskote van die twiet met die vloekwoord gemaak voordat dit verwyder is en die skermskote het soos ŉ veldbrand op sosiale media versprei. Talle gebruikers het onder meer in reaksie op die twiet gesê die SAUK weerspieël vir die eerste keer die nuus objektief en sê slegs wat almal dink.